**ZAKON**

**O IZMJENAMA I DOPUNAMA ZAKONA**

**O SREDNJEM OBRAZOVANJU I VASPITANJU**

Član 1.

U Zakonu o srednjem obrazovanju i vaspitanju („Službeni glasnik Republike Srpske“, br. 41/18, 35/20 i 92/20), u članu 4. tačka 12) mijenja se i glasi:

„12) karijerno vođenje i savjetovanje je podrška učenicima s ciljem jačanja vještina upravljanja karijerom i donošenja odgovornih odluka o profesionalnoj budućnosti učenika,“.

U tački 25) poslije riječi: „standarda” dodaje se zapeta i nova tačka 26) koja glasi:

„26) ferijalna praksa je angažman učenika s ciljem primjene stečenih znanja, vještina i iskustava tokom školovanja, te formiranja pozitivnog odnosa prema radu, kao i upoznavanja sa stvarnim poslovnim svijetom“.

Član 2.

U članu 28. stav 1. mijenja se i glasi:

„(1) Vlada, na prijedlog Ministarstva, donosi Odluku o broju, strukturi i prostornom rasporedu škola u Republici (u daljem tekstu: mreža škola), najmanje svake četiri godine, a najkasnije do kraja maja u godini u kojoj se predlaže.“

Član 3.

U članu 29. u stavu 3. riječi: „i nalaže brisanje te škole iz Registra srednjih škola“ brišu se.

Poslije stava 6. dodaju se novi st. 7. i 8. koji glase:

„(7) Ukoliko osnivač privatne škole ne donese odluku o prestanku rada škole u roku iz stava 4. ovog člana, ministar rješenjem odlučuje o prestanku rada škole i nalaže brisanje te škole iz Registra srednjih škola.

(8) Rješenje iz stava 7. ovog člana je konačno i protiv tog rješenja nije dozvoljena žalba, ali se može pokrenuti upravni spor pred nadležnim sudom.“

Dosadašnji st. 7, 8, 9. i 10. postaju st. 9, 10, 11. i 12.

Član 4.

U članu 31. u stavu 1. poslije tačke 5) dodaje se nova tačka 6) koja glasi:

„6) vjerska škola u četvorogodišnjem trajanju,“.

Dosadašnje t. 6. i 7. postaju t. 7. i 8.

Poslije stava 3. dodaju se novi st. 4. i 5. koji glase:

„(4) Škola može biti osnovana kao Srednja škola unutrašnjih poslova, u sastavu Ministarstva unutrašnjih poslova (u daljem tekstu: MUP), kao stručna tehnička škola u dvogodišnjem ili u četvorogodišnjem trajanju.

(5) Rad Srednje škole unutrašnjih poslova organizuje se u skladu sa propisima kojima se uređuje oblast policije i unutrašnjih poslova.“

Dosadašnji st. 4, 5. i 6. postaju st. 6, 7. i 8.

Poslije dosadašnjeg stava 6. koji je postao stav 8. dodaje se novi stav 9. koji glasi:

„(9) Pravilnik o Nastavnom planu i programu za Srednju školu unutrašnjih poslova, na prijedlog RPZ-a, donosi ministar uz saglasnost ministra unutrašnjih poslova.”

Član 5.

U članu 32. poslije stava 7. dodaje se novi stav 8. koji glasi:

„(8) Nastavničko vijeće, na prijedlog stručnih aktiva nastavnika, može da utvrdi do 20% nastavnih programa za gimnazije, u okviru postojećih tema u nastavnom planu i programu s ciljem razvoja opštih učeničkih kompetencija, na osnovu mišljenja RPZ-a i uz saglasnost ministra.“

Član 6.

U članu 35. u stavu 1. riječi: „a lice koje nije završilo osnovnu muzičku školu,“ brišu se.

Stav 3. mijenja se i glasi:

„(3) Ministar donosi Pravilnik o načinu organizacije rada, normativima i standardima za finansiranje srednjih umjetničkih, muzičkih, baletskih i likovnih škola.“

Član 7.

U članu 37. stav 4. mijenja se i glasi:

„(4) U vjerskoj školi u četvorogodišnjem ili petogodišnjem trajanju ostvaruje se odgovarajući opšteobrazovni program i poseban program za obrazovanje vjerskih službenika, čijim završavanjem učenik stiče srednju spremu kojom se omogućava zapošljavanje i nastavak obrazovanja na visokoškolskim ustanovama.“

U stavu 5. riječi: „posebnim obrazovnim potrebama“ zamjenjuju se riječima: „smetnjama u razvoju“.

Član 8.

U članu 39. stav 1. mijenja se i glasi:

„(1) U stručnoj tehničkoj školi u četvorogodišnjem trajanju i stručnoj školi u trogodišnjem trajanju nastavni planovi i programi za stručne predmete podrazumijevaju primjenu modularne metodologije koja omogućava brzo reagovanje na promjene u društvu i tehnologiji.“

Stav 5. mijenja se i glasi:

„(5) Nastavničko vijeće, na prijedlog stručnih aktiva nastavnika ili poslodavaca, može da utvrdi do 30% nastavnih programa za stručne predmete, u okviru postojećih tema u nastavnom planu i programu, u skladu sa potrebama tržišta rada jedinice lokalne samouprave, na osnovu mišljenja RPZ-a i uz saglasnost ministra.“

Član 9.

U članu 43. u stavu 3. poslije riječi: „Privredna komora“ dodaju se riječi: „Unija poslodavaca i Zanatsko-preduzetnička komora,“.

Član 10.

Član 44. mijenja se i glasi:

„(1) Praktična nastava u srednjim stručnim i stručnim tehničkim školama organizuje se radi primjene stečenih znanja i sticanja i razvijanja novih vještina kroz praktični rad.

(2) Praktična nastava izvodi se u skladu sa nastavnim planovima i programima u objektima škole (u kabinetima praktične nastave, školskim radionicama, te drugim objektima opremljenim za nastavu u skladu sa odgovarajućim normativima) i u objektima van škole kod poslodavca.

(3) Praktična nastava iz stava 2. ovog člana može se realizovati kod poslodavca najmanje u obimu od 25% od ukupnog obima časova praktične nastave.

(4) Praktična nastava kod poslodavca izvodi se pod stručnim nadzorom škole i poslodavca, koji imaju odgovarajuću opremu, sredstva i druge uslove u skladu sa nastavnim planom i programom.

(5) Za učenika sa smetnjama u razvoju u okviru praktične nastave obezbjeđuje se prilagođavanje radnog mjesta u odnosu na njegove mogućnosti i vrstu smetnje.“

Član 11.

Član 45. mijenja se i glasi:

„(1) U srednjim stručnim i stručnim tehničkim školama nastava se može izvoditi i u dualnom sistemu obrazovanja, u skladu sa nastavnim planovima i programima određene struke i zanimanja.

(2) Praktična nastava u dualnom sistemu obrazovanja odvija se u cijelosti kod poslodavca, uz obezbijeđenu naknadu i mentorstvo.

(3) Izvođenje dualnog sistema obrazovanja i praktične nastave kod poslodavaca zasniva se na sljedećim principima:

1) partnerstvo škole i poslodavca – saradnja, ali i jasna podjela obaveza i odgovornosti u obezbjeđivanju kvalitetne praktične nastave,

2) uspostavljanje socijalnog partnerstva na lokalnom nivou – uključenost svih zainteresovanih strana u proces planiranja, realizacije i praćenja efekata dualnog obrazovanja i praktične nastave kod poslodavca,

3) profesionalnost – uspostavljanje formalno-pravnog odnosa između učenika, poslodavca i škole u procesu obrazovanja,

4) etičnost – poštovanje ličnosti i dostojanstva učenika i ostvarivanje ciljeva obrazovanja,

5) osiguranje kvaliteta – koordinacija i uspostavljanje standarda na svim nivoima i praćenje efikasnosti dualnog sistema obrazovanja i praktične nastave kod poslodavca,

6) karijerno vođenje i zapošljivost – razvoj vještina upravljanja karijerom i obezbjeđivanje većih šansi za zapošljavanje,

7) dostupnost – jednaki uslovi za sve za kvalitetan pristup dualnom sistemu obrazovanja i praktičnoj nastavi kod poslodavca,

8) relevantnost – usklađenost s potrebama poslodavaca i tržišta rada,

9) prohodnost – pristup različitim područjima rada u okviru istog nivoa obrazovanja i ka višim nivoima obrazovanja,

10) cjeloživotno učenje – omogućavanje obrazovanja i razvoja tokom cijelog života u svim oblastima života i rada,

11) pravo izbora – sloboda izbora zanimanja,

12) jednake mogućnosti – obezbjeđivanje jednakih uslova za sticanje obrazovanja, bez diskriminacije.

(4) Ministarstvo, RPZ, Privredna komora, Unija poslodavaca i Zanatsko-preduzetnička komora uspostavljaju institucionalno partnerstvo i saradnju s ciljem sprovođenja dualnog sistema obrazovanja i praktične nastave kod poslodavca.

(5) Oblici, postupci, uslovi, period trajanja i prava i obaveze učenika i poslodavca za izvođenje dualnog sistema obrazovanja i praktične nastave kod poslodavca reguliše se ugovorima o dualnom sistemu obrazovanja i o obavljanju praktične nastave kod poslodavca.

(6) Ugovori iz stava 5. ovog člana su:

1) ugovor između škole i poslodavca,

2) ugovor između poslodavca, roditelja učenika i škole.

(7) Škola vodi evidenciju o zaključenim ugovorima iz stava 5. ovog člana.

(8) Provjeru ispunjenosti uslova za obavljanje praktične nastave kod poslodavca vrši Privredna komora.

(9) Uslove i način provjere ispunjenosti uslova propisuje Privredna komora.

(10) Registar ugovora o dualnom sistemu obrazovanja i o obavljanju praktične nastave kod poslodavca vodi Privredna komora.

(11) Poslodavac je dužan da Privrednoj komori dostavi ugovor o dualnom sistemu obrazovanja i o obavljanju praktične nastave kod poslodavca, u roku od osam dana od dana zaključivanja ugovora, radi upisa u registar ugovora.

(12) Učenik koji obavlja praktičnu nastavu kod poslodavca ili dio praktične nastave kod poslodavca ima mentora, kojeg je poslodavac odredio da realizuje praktičnu nastavu.

(13) Mentor je lice koje je u radnom odnosu kod poslodavca i ima položen ispit za mentora, koji se polaže u Privrednoj komori.

(14) Obuku mentora sprovodi Privredna komora po programima koje propisuje RPZ uz saglasnost ministra.“

Član 12.

Član 46. mijenja se i glasi:

„(1) Poslodavac je dužan da obezbijedi uslove učeniku da redovno pohađa praktičnu nastavu i ispunjava obaveze u skladu sa nastavnim planom i programom.

(2) Učenik je dužan da redovno pohađa praktičnu nastavu i ispunjava obaveze u skladu sa nastavnim planom i programom.

(3) Škola i poslodavac dužni su da obuče učenika osnovnim mjerama zaštite na radu pri izvođenju praktične nastave.

(4) Zaštitu na radu iz stava 3. ovog člana obezbjeđuju škola i poslodavac.

(5) Ministar donosi Pravilnik o načinu obrazovanja učenika u dualnom sistemu obrazovanja i praktičnoj nastavi kod poslodavca.“

Član 13.

Poslije člana 46. dodaje se novi član 46a. koji glasi:

„Član 46a.

1. Škola može da organizuje ferijalnu praksu koja se izvodi nakon završetka nastavne godine, kod poslodavca (u privrednim društvima, ustanovama i kod samostalnih preduzetnika), na školskim poljoprivrednim ekonomijama, u školskim restoranima i u okviru ostalih proširenih djelatnosti škole pod uslovom da imaju obezbijeđenu odgovarajuću opremu, sredstva i druge uslove, uz mogućnost naknade.
2. Ferijalna praksa iz stava 1. ovog člana se organizuje pod stručnim nadzorom škole i poslodavca, s ciljem proširivanja i primjene znanja, vještina, iskustava i stavova stečenih na praktičnoj nastavi, te formiranja odnosa prema radu, kao i upoznavanja sa stvarnim poslovnim svijetom.
3. Uslovi, način organizacije, prava i obaveze ugovornih strana, iznos naknade i obaveze po osnovu osiguranja za izvođenje ferijalne prakse utvrđuju se ugovorom između škole, roditelja učenika i poslodavca.
4. Ugovor iz stava 3. ovog člana obavezno sadrži odredbe o zaštiti na radu učenika tokom obavljanja ferijalne prakse.
5. Ministar donosi Pravilnik o izvođenju ferijalne prakse.“

Član 14.

U članu 47. u stavu 1. poslije riječi: „sindikata“ dodaje se zapeta i riječi: „jedinica lokalne samouprave“.

U stavu 3. riječ: „sedam“ zamjenjuje se riječju: „devet“.

U stavu 3. poslije tačke 3) dodaje se nova tačka 4) koja glasi:

„4) dva člana koja predlaže Savez opština i gradova, od kojih je jedan član iz reda izrazito nerazvijenih ili nerazvijenih jedinica lokalne samouprave, a drugi član iz reda srednje razvijenih ili razvijenih jedinica lokalne samouprave.“

Poslije stava 5. dodaje se novi stav 6. koji glasi:

„(6) Vijeće se imenuje na period od četiri godine.“

Član 15.

Član 50. mijenja se i glasi:

„(1) U školi se učenicima omogućavaju vannastavne aktivnosti koje se zasnivaju na dobrovoljnom izjašnjavanju učenika, u skladu sa mogućnostima i potrebama škole, s ciljem razvijanja njihovih kreativnih potencijala, sticanja znanja, vještina i sposobnosti kojima će se koristiti u životu.

(2) Vannastavne aktivnosti su: izleti, ekskurzije, stručne posjete, društveno-koristan rad, sportske i druge aktivnosti koje doprinose razvoju učenika, koje su predviđene godišnjim programom rada škole.

(3) Izlet je jednodnevni ili poludnevni zajednički odlazak učenika u pratnji nastavnika, izvan prostorija škole, koji organizuje i realizuje škola samostalno ili u saradnji sa turističkom agencijom radi rekreacije ili ispunjavanja nastavnih sadržaja u prirodnom okruženju i koja je kao takva unaprijed pripremljena kombinacija dviju ili više turističkih usluga u trajanju kraćem od 24 sata.

(4) Ekskurzija predstavlja oblik obrazovno-vaspitnog rada koji se ostvaruje kroz višednevno putovanje i boravak učenika u pratnji nastavnika, koji organizuje i realizuje škola u saradnji sa turističkom agencijom i koja kao takva obavezno uključuje turistički paket-aranžman koji obuhvata kombinaciju od najmanje dvije pojedinačne usluge koje se sastoje od usluge prevoza, smještaja ili drugih turističkih i ugostiteljskih usluga, koje čine jednu cjelinu, a pružaju se u vremenu dužem od 24 sata.

(5) Stručne posjete su jednodnevno ili višednevno putovanje i boravak učenika, u pratnji nastavnika, na unaprijed određenoj destinaciji radi posjete obrazovnim, privrednim i drugim subjektima, koje organizuje i realizuje škola samostalno ili u saradnji sa turističkom agencijom i kao takva obavezno uključuje posebne oblike obrazovno-vaspitnog rada učenika i nastavnika izvan sjedišta škole, radi ostvarivanja pojedinih dijelova nastavnog plana i programa.

(6) Društveno-koristan rad u zajednici predstavlja poseban oblik obrazovno-vaspitnog rada, planiran godišnjim programom rada škole, koji podrazumijeva uključivanje učenika i nastavnika u humanitarni rad i aktivnosti, usmjerene ka jačanju svijesti i pozitivnog odnosa učenika prema prirodnom i društvenom ambijentu u kojem živi.

(7) U slučaju organizacije grupnih školskih putovanja, kao što su ekskurzije, izleti, stručne posjete, škola je obavezna da zaključi ugovor sa turističkom agencijom koja posjeduje licencu Ministarstva trgovine i turizma za obavljanje poslova turističke agencije.

(8) Oblik i sadržaj ugovora o organizovanju ekskurzije propisuje se pravilnikom koji donosi ministar trgovine i turizma, u skladu sa zakonom kojim se uređuje oblast turizma.

(9) Za organizovanje ekskurzija potrebna je saglasnost RPZ-a.

(10) Za organizovanje stručnih posjeta potrebna je saglasnost Ministarstva.

(11) Vannastavne aktivnosti mogu se finansirati: sredstvima roditelja, sredstvima škole, donacijama, iz drugih izvora.

(12) Ministar donosi Pravilnik o uslovima i načinu izvođenja ekskurzija, stručnih posjeta, izleta i drugih vannastavnih aktivnosti.“

Član 16.

U članu 57. dodaje se novi stav 7. koji glasi:

„(7) Ministar na prijedlog RPZ-a donosi Uputstvo o organizovanju nastave na daljinu.“

Član 17.

U članu 59. poslije stava 3. dodaje se novi stav 4. koji glasi:

„(4) Upotrebu udžbenika iz stručnih predmeta za školu unutrašnjih poslova odobrava ministar unutrašnjih poslova.“

U dosadašnjem stavu 6. koji postaje stav 7. broj: „5” zamjenjuje se brojem: „6”.

U dosadašnjem stavu 7. koji postaje stav 8. broj: „6” zamjenjuje se brojem: „7”.

Dosadašnji st. od 4. do 12. postaju st. od 5. do 13.

Član 18.

Poslije člana 61. dodaje se novi član 61a. koji glasi:

„Član 61a.

(1) Škola podstiče i prati karijerni razvoj učenika, s ciljem prohodnosti kroz obrazovne nivoe, čime se omogućava primjena koncepta cjeloživotnog učenja i lakša pokretljivost radne snage.

(2) Škola formira Tim za karijerno vođenje i savjetovanje (u daljem tekstu: Tim), s ciljem jačanja vještina upravljanja karijerom i donošenja odgovornih odluka o profesionalnoj budućnosti učenika.

(3) Tim čine predstavnici zaposlenih u školi i, po potrebi, predstavnik jedinice lokalne samouprave, visokoškolskih ustanova, poslodavaca i strukovnih udruženja.

(4) Sastancima mogu da prisustvuju i predstavnici roditelja i učenika.

(5) Tim sarađuje sa osnovnim školama u procesu planiranja upisa učenika u školu, kao i sa visokoškolskim ustanovama i poslovnom zajednicom.

(6) Ministar donosi Uputstvo o načinu rada, aktivnostima i sastavu Tima za karijerno vođenje i savjetovanje u srednjoj školi.”

Član 19.

U članu 62. stav 6. mijenja se i glasi:

„(6) Upis učenika može se vršiti i elektronski, putem jedinstvenog informacionog sistema Ministarstva.“

Član 20.

U članu 66. poslije stava 1. dodaje se novi stav 2. koji glasi:

„(2) Upis učenika u Srednju školu unutrašnjih poslova vrši se na osnovu javnog konkursa koje raspisuje MUP, u skladu sa zakonom kojim se uređuje oblast policije i unutrašnjih poslova.“

Dosadašnji st. 2. i 3. postaju st. 3. i 4.

Član 21.

U članu 79. u stavu 1. poslije riječi: „škola formira i vodi“ dodaju se riječi: „obrazovno-vaspitni“.

Poslije stava 4. dodaje se novi stav 5. koji glasi:

„(5) Izuzetno, škola će omogućiti polaganje maturskog, odnosno završnog ispita na osnovu pismenog zahtjeva učenika iz stava 4. ovog člana.“

Član 22.

U članu 85. stav 2. briše se.

Dosadašnji st. 3. i 4. postaju st. 2. i 3.

Član 23.

U članu 88. u stavu 4. riječi: „posebnim potrebama“ zamjenjuju se riječima: „smetnjama u razvoju“.

U stavu 8. riječi: „posebnim potrebama“ zamjenjuju se riječima: „smetnjama u razvoju“.

Član 24.

U članu 89. u stavu 1. riječi: „posebnim potrebama“ zamjenjuju se riječima: „smetnjama u razvoju“.

U stavu 2. riječi: „posebnim potrebama“ zamjenjuju se riječima: „smetnjama u razvoju“.

Član 25.

Poslije člana 94. dodaje se novi član 94a. koji glasi:

„Član 94a.

(1) Škola iz člana 94. stav 1. ovog zakona može da bude resursni centar za inkluzivno vaspitanje i obrazovanje.

(2) Resursni centar za inkluzivno vaspitanje i obrazovanje obavlja sljedeće poslove:

1) savjetodavni rad sa roditeljima i nastavnicima,

2) izvođenje obaveznih individualnih i grupnih vannastavnih aktivnosti za učenike u inkluzivnom vaspitanju i obrazovanju,

3) individualni defektološki rad,

4) adaptacija obrazovnih materijala za učenike sa smetnjama u razvoju,

5) razmjena informacija, identifikacija potencijala i sklonosti djeteta sa ciljem prelaska na sljedeći nivo obrazovanja,

6) drugi poslovi koji su u interesu poboljšanja položaja učenika sa smetnjama u razvoju.

(3) Ministar rješenjem daje saglasnost na organizovanje rada resursnog centra za inkluzivno vaspitanje i obrazovanje u okviru škole iz stava 1. ovog člana.

(4) Škola iz stava 1. ovog člana svojim aktom o organizaciji i sistematizaciji propisuje organizaciju poslova iz stava 2. ovog člana.“

Član 26.

U članu 102. stav 4. mijenja se i glasi:

„(4) Rad u školi ne može obavljati lice koje je pravosnažnom presudom osuđivano ili ako je protiv njega pokrenut krivični postupak za krivična djela učinjena protiv službene dužnosti, protiv polnog integriteta, seksualnog zlostavljanja i iskorištavanja djeteta, falsifikovanje javne isprave, nedozvoljena proizvodnja i promet opojnih droga, omogućavanje uživanja opojnih droga, niti lice koje se vodi u Registru lica pravosnažno osuđenih za krivična djela seksualne zloupotrebe i iskorištavanja djece.“

Član 27.

Poslije člana 102. dodaju se novi čl. 102a. i 102b. koji glase:

„Član 102a.

(1) Područja rada nastavnika su:

1. planiranje i programiranje,
2. učenje i poučavanje,
3. praćenje i vrednovanje,
4. kreiranje okruženja za učenje,
5. saradnja s porodicom i zajednicom,
6. profesionalni razvoj,
7. učešće u radu i razvoju škole i obrazovnog sistema.

(2) Opis poslova nastavnika iz područja rada iz stava 1. ovog člana propisan je standardima rada u srednjoj školi i opštim aktom škole.

Član 102b.

(1) Područja rada pedagoga su:

1) planiranje, programiranje i pripremanje za rad,

2) praćenje, vrednovanje i unapređenje obrazovno-vaspitnog rada,

3) rad sa učenicima,

4) rad sa nastavnicima,

5) partnerstvo sa porodicom i zajednicom,

6) profesionalni razvoj,

7) rad sa stručnim organima i timovima na nivou škole i van nje.

(2) Područja rada psihologa su:

1) rad sa učenicima,

2) rad sa roditeljima,

3) rad sa nastavnicima,

4) planiranje, programiranje, dokumentovanje i analitičko-istraživački rad,

5) profesionalni razvoj i vrednovanje kvaliteta rada škole,

6) rad u stručnim organima, timovima i saradnja sa društvenom sredinom.

(3) Područja rada koordinatora praktične nastave su:

1) planiranje, pripremanje i organizovanje praktične nastave kod poslodavaca,

2) saradnja sa poslodavcima i mentorima praktične nastave kod poslodavaca,

3) saradnja sa direktorom i stručnim saradnicima škole,

4) saradnja sa nastavnicima praktične nastave i rad u školskim stručnim organima i timovima,

5) rad sa učenicima i stvaranje uslova za razvoj, učenje i inkluzivnu klimu, saradnja sa porodicom,

6) praćenje, dokumentovanje i aktivnosti usmjerene na osiguranje kvaliteta praktične nastave,

7) stručno usavršavanje i profesionalni razvoj.

(4) Područja rada socijalnog radnika su:

1) rad sa učenicima,

2) rad sa porodicom,

3) analitičko-istraživački i preventivni rad,

4) planiranje rada, saradnja sa nastavnicima i stručnim organima škole,

5) saradnja sa lokalnom zajednicom i drugim institucijama i organizacijama,

6) razvoj profesionalnih vještina i znanja.

(5) Područja rada bibliotekara su:

1) planiranje, pripremanje, dokumentovanje i bibliotečko-informacioni rad,

2) saradnja sa učenicima,

3) saradnja sa roditeljima,

4) saradnja sa nastavnicima i stručnim organima i timovima,

5) profesionalni razvoj,

6) rad u stručnim organima i saradnja sa lokalnom zajednicom.

(6) Područja rada defektologa, odnosno specijalnog edukatora – rehabilitatora su:

1. planiranje, programiranje i pripremanje za rad,
2. rad sa učenicima,
3. saradnja sa porodicom,
4. stvaranje uslova za razvoj i učenje učenika i kreiranje inkluzivne klime,
5. praćenje i dokumentovanje razvoja i napredovanja učenika,
6. profesionalni razvoj,
7. aktivnosti usmjerene na unapređenje i osiguranje kvaliteta rada škole.

(7) Opis poslova pedagoga, psihologa, koordinatora praktične nastave, socijalnog radnika, bibliotekara i defektologa – specijalnog edukatora – rehabilitatora iz područja rada iz st. 1, 2, 3, 4, 5. i 6. ovog člana propisani su standardima rada i opštim aktom škole.”

Član 28.

U članu 104. stav 10. mijenja se i glasi:

„(10) Direktor ne obavlja poslove u nastavi.“

Poslije stava 10. dodaje se novi stav 11. koji glasi:

„(11) Stručni saradnici mogu obavljati poslove u nastavi, u okviru 40-časovne radne sedmice.“

Dosadašnji st. 11, 12, 13. i 14. postaju st. 12, 13, 14. i 15.

Član 29.

U članu 105. poslije stava 2. dodaje se novi stav 3. koji glasi:

„(3) Izuzetno od uslova iz stava 2. tačka 1) ovog člana, poslove koordinatora praktične nastave može izvoditi lice sa drugim stepenom stručne spreme, u skladu sa pravilnikom kojim se propisuju stručni profili i zvanja nastavnika i stručnih saradnika.“

Dosadašnji st. 3, 4. i 5. postaju st. 4, 5. i 6.

Dosadašnji stav 5. koji je postao stav 6. mijenja se i glasi:

„(6) Ministar, na prijedlog RPZ-a, donosi Pravilnik o standardima rada nastavnika i stručnih saradnika u srednjoj školi.“

Član 30.

U članu 107. u stavu 1. u tački 2) riječi: „ukoliko ne iziskuje dodatne troškove prevoza“ brišu se.

Stav 3. mijenja se i glasi:

„(3) Raspoređivanje radnika iz stava 1. t. 1) i 2) ovog člana, ukoliko je moguće, vrši se do pune norme za radnike koji su sa tim saglasni.“

Član 31.

U članu 112. u stavu 10. riječi: „najniže plate nakon oporezivanja“ zamjenjuju se riječima: „najniže neto plate“.

Stav 11. briše se.

Dosadašnji st. 12, 13, 14, 15, 16, 17. i 18. postaju st. 11, 12, 13, 14, 15, 16. i 17.

Član 32.

U članu 114. u stavu 3. poslije riječi: „nastavnicima“ dodaju se riječi: „i stručnim saradnicima“.

Član 33.

Član 116. mijenja se i glasi:

„(1) Nastavnici, stručni saradnici, sekretari, računovođe i direktori škola dužni su da se stručno usavršavaju.

(2) Stručno usavršavanje se ostvaruje kroz sljedeća područja i oblasti:

1) prirodne nauke,

2) društvene i humanističke nauke,

3) umjetničke nauke,

4) pedagoške i psihološke nauke,

5) metodičke i didaktičke nauke,

6) inkluzije,

7) druga područja u skladu sa potrebama obrazovanja i vaspitanja.

(3) Programe obuka i usavršavanja za period od četiri godine utvrđuje, organizuje i realizuje RPZ na osnovu javnog poziva.

(4) Ministar donosi Katalog programa obuka i usavršavanja na prijedlog RPZ-a, a na osnovu utvrđenih područja iz stava 2. ovog člana.“

Član 34.

U članu 119a. u stavu 1. poslije riječi: „nastavnici“ dodaju se riječi: „i stručni saradnici“.

U stavu 3. riječ: „decembru“ zamjenjuje se riječju: „novembru“.

U stavu 5. tačka 2) mijenja se i glasi:

„2) da ima najmanje10 godina radnog staža na mjestu nastavnika ili stručnog saradnika,”.

Stav 6. mijenja se i glasi:

„(6) Kriterijumi za bodovanje prilikom utvrđivanja liste kandidata za dodjelu Svetosavske nagrade su:

1) osvojeno prvo, drugo ili treće mjesto na takmičenjima učenika u skladu sa Kalendarom takmičenja koje je pripremao taj nastavnik,

2) osvojeno prvo, drugo ili treće mjesto učenika koje je pripremao taj nastavnik na međunarodnom takmičenju,

3) inovativnost i kreativnost u radu, uspješna primjena raznovrsnih i savremenih inovativnih metoda i tehnologija u obrazovno-vaspitnom radu,

4) učestvovanje u razvijanju i javnom predstavljanju primjera dobre prakse,

5) učešće u istraživanjima, projektima i programima obrazovno-vaspitnog karaktera, stručnim i studijskim putovanjima i posjetama, skupovima i zajednicama profesionalnog učenja,

6) doprinos unapređenju kvaliteta rada škole i doprinosi njenom ugledu u domaćim i međunarodnim okvirima,

7) da je autor ili koautor ili recenzent udžbenika i drugog nastavnog sredstva ili didaktičkog materijala,

8) da ima objavljene radove u stručnim časopisima iz djelokruga svoga rada,

9) da je autor knjige, kompozicije ili drugog sadržaja koji se može koristiti u radu škole.“

Stav 8. mijenja se i glasi:

„(8) Komisija iz stava 4. ovog člana dostavlja ministru prijedlog kandidata za dodjelu Svetosavske nagrade.“

Poslije stava 9. dodaje se novi stav 10. koji glasi:

„(10) Nastavnik ili stručni saradnik može biti samo jednom dobitnik Svetosavske nagrade.“

Dosadašnji st. 10. i 11. postaju st. 11. i 12.

U dosadašnjem stavu 10. koji postaje stav 11. poslije riječi: „mjesečne“ dodaje se riječ: „neto“, a riječi: „nakon oporezivanja“ brišu se.

Član 35.

U članu 125. u stavu 5. poslije riječi: „škole“ brišu se zapeta i riječi: „uz saglasnost Ministarstva“.

Poslije stava 5. dodaje se novi stav 6. koji glasi:

„(6) Prije donošenja akta iz stava 5. ovog člana, potrebno je da škola pribavi saglasnost Ministarstva za broj i strukturu ostalih radnika.“

Član 36.

U članu 126. stav 2. briše se.

Član 37.

U članu 129. u stavu 2. tačka 3) mijenja se i glasi:

„3) nije pravosnažnom presudom osuđivano, niti je protiv njega pokrenut krivični postupak za krivična djela učinjena protiv službene dužnosti, protiv polnog integriteta, seksualnog zlostavljanja i iskorištavanja djeteta, falsifikovanje javne isprave, nedozvoljena proizvodnja i promet opojnih droga, omogućavanje uživanja opojnih droga i koje se ne vodi u Registru lica pravosnažno osuđenih za krivična djela seksualne zloupotrebe i iskorištavanja djece,“.

Član 38.

U članu 134. ispred riječi: „Vlada“ dodaje se broj jedan u obostranoj zagradi.

U stavu 1. tačka 17) mijenja se i glasi:

„17) škola ne izda svim nastavnicima i stručnim saradnicima rješenje o 40-časovnoj radnoj sedmici i ako se nastavnicima i stručnim saradnicima svakog mjeseca ne dostavlja obračunski list za platu,”.

Poslije stava 1. dodaje se novi stav 2. koji glasi:

„(2) Ministar donosi Pravilnik o uslovima i postupku izbora i razrješenja direktora srednje škole.“

Član 39.

U članu 146. stav 1. mijenja se i glasi:

„(1) Predmet postupka priznavanja jeste diploma, svjedočanstvo i druga javna isprava o završenom srednjoškolskom obrazovanju stečena u inostranstvu.“

Stav 3. mijenja se i glasi:

„(3) Uz zahtjev za priznavanje javne isprave iz stava 2. ovog člana, zainteresovano lice dostavlja:

1) original ili ovjerenu foto-kopiju srednjoškolske isprave o završenom obrazovanju,

2) original ili ovjerene foto-kopije srednjoškolskih isprava o završenom razredu ili godini obrazovanja iz koje su vidljivi izučavani predmeti (svjedočanstva, uvjerenja, potvrde i drugo),

3) ovjeren prevod isprava iz t. 1) i 2) ovog stava od ovlaštenog prevodioca na jedan od službenih jezika koji su u upotrebi u Republici,

4) nastavni plan i program, odnosno dokument koji odgovara sadržaju nastavnog plana i programa Republike.“

Član 40.

U članu 150. u stavu 1. poslije riječi: „evidencija“ dodaju se riječi: „i pedagoška dokumentacija“.

U stavu 1. tačka 3) mijenja se i glasi:

„3) odjeljenjska knjiga,“.

U stavu 1. poslije tačke 3) dodaje se nova tačka 4) koja glasi:

„4) evidencija o praktičnoj nastavi kod poslodavca,“.

Dosadašnje t. od 4) do 18) postaju t. od 5) do 19).

U dosadašnjoj tački 9) koja je postala tačka 10) poslije podtačke 5. dodaje se nova podtačka 6. koja glasi:

„6. praktične nastave kod poslodavca,“.

U stavu 4. poslije riječi: „podataka u“ dodaje se riječ: „pedagošku“.

St. 6. i 7. mijenjaju se i glase:

„(6) Pedagoška dokumentacija i evidencija u školi vodi se u pisanom i elektronskom obliku kroz Jedinstveni informacioni sistem Ministarstva (eDnevnik).

(7) U slučaju pogrešnog upisa podataka u elektronsku dokumentaciju i evidenciju, ispravku vrši predmetni nastavnik ili odjeljenjski starješina na osnovu odobrenja direktora i uz podatak se evidentira posebna napomena koja sadrži datum izmjene, ime i prezime lica koje je izvršilo izmjenu i prepravljeni podatak.“

Član 41.

U članu 151. poslije stava 4. dodaje se novi stav 5. koji glasi:

„(5) Podaci se u javne isprave upisuju ručno ili elektronski kroz Jedinstveni informacioni sistem Ministarstva (eDnevnik).“

Dosadašnji stav 5. postaje stav 6.

Član 42.

U član 155. u stavu 1. riječ: „vrednovanja“ zamjenjuje se riječju: „unapređenja“.

Poslije stava 6. dodaju se novi st. 7, 8. i 9. koji glase:

„(7) Radi unapređenja kvaliteta rada u školi se vrše provjere učeničkih postignuća.

(8) Plan provjere učeničkih postignuća definiše RPZ.

(9) O planu provjere učeničkih postignuća RPZ upoznaje škole do kraja prvog polugodišta tekuće školske godine.“

Član 43.

Član 158. mijenja se i glasi:

„(1) Sredstva za rad škole koju osniva Republika obezbjeđuju se iz:

1) budžeta Republike,

2) budžeta jedinice lokalne samouprave ili više jedinica lokalne samouprave zajedno na čijem području se škola nalazi,

3) drugih izvora.

(2) Iz budžeta Republike obezbjeđuju se:

1) sredstva za rashode za bruto plate zaposlenih, dio naknada iz radnog odnosa koje se finansiraju iz budžeta Republike,

2) sredstva za rashode za bruto naknade za rad van radnog odnosa,

3) sredstva za rashode za stručne usluge – stručno usavršavanje direktora, nastavnika, stručnih saradnika, sekretara i računovođa,

4) troškove republičkog ili višeg ranga takmičenja na osnovu saglasnosti Ministarstva,

5) dio izdataka za proizvedenu stalnu imovinu.

(3) Iz budžeta jedinice lokalne samouprave obezbjeđuju se:

1) rashodi za lična primanja zaposlenih – troškovi prevoza zaposlenih,

2) sredstva za rashode po osnovu korištenja robe i usluga,

3) troškovi opštinskog i regionalnog takmičenja,

4) dio izdataka za proizvedenu stalnu imovinu.

(4) Škola može ostvariti prihod od:

1) donacija pravnih i fizičkih lica,

2) izdavanja školskog prostora, proširene djelatnosti, učeničkih zadruga, poljoprivrednih ekonomija, projektnih i ostalih aktivnosti.

(5) U javnim srednjim školama školovanje redovnih učenika je besplatno.

(6) Sredstva za finansiranje privatne škole obezbjeđuje osnivač.

(7) Ministar donosi Pravilnik o normativima i standardima za finansiranje srednjih škola.“

Član 44.

U članu 165. poslije stava 2. dodaje se novi stav 3. koji glasi:

„(3) Nadzor i kontrolu realizacije nastavnog programa praktične nastave kod poslodavca vrši škola (direktor, pomoćnik direktora, stručni saradnici, nastavnici praktične nastave) i inspektori – prosvjetni savjetnici RPZ-a.“

Član 45.

U članu 168. u stavu 1. u tački 8) broj: „11” zamjenjuje se brojem: „12”.

Član 46.

U članu 170. ispred riječi: „Novčanom“ dodaje se broj jedan u obostranoj zagradi.

Poslije stava 1. dodaje se novi stav 2. koji glasi:

„(2) Novčanom kaznom od 500 KM do 1000 KM kazniće se i predsjednik aktiva direktora ako postupi suprotno članu 142. stav 7. ovog zakona.“

Član 47.

U članu 173. u tački 16) broj: „11” zamjenjuje se brojem: „12”.

U tački 17) broj: „12” zamjenjuje se brojem: „13”.

U tački 18) broj: „13” zamjenjuje se brojem: „14”.

U tački 19) broj: „14” zamjenjuje se brojem: „15”.

U tački 27) broj: „9” zamjenjuje se brojem: „7”.

Član 48.

U članu 173a. tačka 2) mijenja se i glasi:

„2) Pravilnik o standardima rada nastavnika i stručnih saradnika u srednjoj školi (član 105. stav 6),“.

Član 49.

Poslije člana 173a. dodaju se novi čl. 173b, 173v. i 173g. koji glase:

„Član 173b.

Ministar će u roku od šest mjeseci od dana stupanja na snagu ovog zakona donijeti:

1. Pravilnik o Nastavnom planu i programu za Srednju školu unutrašnjih poslova (član 31. stav 9),
2. Pravilnik o načinu organizacije rada, normativima i standardima za finansiranje srednjih umjetničkih, muzičkih, baletskih i likovnih škola (član 35. stav 3),
3. Pravilnik o načinu obrazovanja učenika u dualnom sistemu obrazovanja i praktičnoj nastavi kod poslodavca (član 46. stav 5),
4. Pravilnik o izvođenju ferijalne prakse (član 46a. stav 5),
5. Pravilnik o uslovima i načinu izvođenja ekskurzija, stručnih posjeta, izleta i drugih vannastavnih aktivnosti (član 50. stav 12),
6. Pravilnik o uslovima i postupku izbora i razrješenja direktora srednje škole (član 134. stav 2),
7. Pravilnik o normativima i standardima za finansiranje srednjih škola (član 158. stav 7).

Član 173v.

Ministar će u roku od šest mjeseci od dana stupanja na snagu ovog zakona donijeti:

1. Uputstvo o organizovanju nastave na daljinu (član 57. stav 7),
2. Uputstvo o načinu rada, aktivnostima i sastavu Tima za karijerno vođenje i savjetovanje u srednjoj školi (član 61a. stav 6).

Član 173g.

Ministar će u roku od šest mjeseci od dana stupanja na snagu ovog zakona donijeti Katalog programa obuka i usavršavanja (član 116. stav 4).”

Član 50.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-633/23 PREDSJEDNIK

Datum: 8. jun 2023. godine NARODNE SKUPŠTINE

Dr Nenad Stevandić